‘দৌলতী’ গল্পে বনডেড লেবার নাগেসিয়া মেয়ে দৌলতী সমগ্র জীবন ধরে বাবার তিনশো টাকা ঋণ শোধ করে যৌনদাসী হিসেবে ব্যবহৃত হয়ে; ‘ভাতুয়া’ গল্পের অমত্ম্যজ শ্রেণিভুক্ত পবন তার বাবার ঋণকৃত আটশো টাকা শুধতে সাত বছর বয়স থেকে বিয়াল্লিশ বছর পর্যন্ত বিনা পারিশ্রমিকে শ্রম দিয়ে অন্ধ হয়ে যায়, তবু ঋণ শোধ হয় না। ভীষণ আক্রোশে পৃথিবীর আলো হারানো প্রায়ান্ধ দৃষ্টি নিয়ে সে মহাজনের ধানের টালের চাল কেটে ধান বিনষ্ট করে, যেন এ-ধান দিয়ে মহাজন গরাইবাবু গ্রামের আর কাউকে ঋণগ্রস্ত করে ক্রীতদাসে পরিণত করতে না পারে। ‘আজীর’ গল্পটি গভীর দ্যোতনাবাহী; আত্মবিক্রয়কারী ক্রীতদাসের বংশধর পাতন নিজেকে দাস হিসেবে মনে করে, আজীরপাট্টা বা স্বাধীনতা পাওয়ার জন্য সে মনিবপত্নীকে খুন করে, যদিও সে স্বাধীন। এ-গল্পে লেখক বলতে চেয়েছেন যে, যে নিজেকে স্বাধীন বলে জানে না, তার দাসত্ব থেকে মুক্তির কোনো পথ নেই।